Γνωμοδότηση της Οικονομικής και Κοινωνικής Επιτροπής για την «Απόφαση του Ευρωπαϊκού Κοινοβουλίου και του Συμβουλίου για τη θέσπιση της δεύτερης φάσης του κοινοτικού προγράμματος δράσης στον τομέα της εκπαίδευσης-Σωκρατής»

(98/C 410/02)

Στις 15 Σεπτεμβρίου 1998 και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 16 Ιουλίου 1998, με βάση εισηγητική έκθεση του κ. Rodrνguez Garcνa Caro.

Για την κατάρτιση της γνωμοδότησης, η Οικονομική και Κοινωνική Επιτροπή αποφάσισε να ορίσει γενικό εισηγητή τον κ. Rodrνguez Garcνa Caro.

Στην 358η σύνοδο ολομέλειας της 13ης, 14ης και 15ης Οκτωβρίου 1998 (συνεδρίαση της 15ης Οκτωβρίου), η Οικονομική και Κοινωνική Επιτροπή υιοθέτησε την παρούσα γνωμοδότηση με 90 ψήφους υπέρ, 0 ψήφο κατά και 1 αποχή.

1. Εισαγωγή

1.1. Η Οικονομική και Κοινωνική Επιτροπή έχει εκδώσει δύο γνωμοδοτήσεις σχετικά με την πρώτη φάση του προγράμματος Σωκρατής. Η γνωμοδότηση σχετικά με την πρόταση Απόφασης για τη θέσπιση του προγράμματος υιοθετήθηκε από την ΟΚΕ κατά τη σύνοδο ολομέλειας της 27ης και 28ης Απριλίου 1994. Η γνωμοδότηση για την πρόταση τροποποίησης της Απόφασης υιοθετήθηκε από τη σύνοδο ολομέλειας κατά τη συνεδρίαση της 28ης Μαΐου 1997.

Σχετικά με τις παρατηρήσεις που περιλαμβάνονται και στις δύο γνωμοδοτήσεις, η ΟΚΕ προβαίνει σε δύο διαπιστώσεις:

- Η πρώτη αφορά την ευνοϊκή υποδοχή των παρατηρήσεων της ΟΚΕ κατά την κατάρτιση και την ανάπτυξη του Προγράμματος. Τόσο κατά την πρώτη φάση όσο και στην Πρόταση που υποβάλλεται σήμερα, λαμβάνονται υπόψη στοιχεία σχετικά με τα οποία έχει ήδη εκφραστεί θετικά η ΟΚΕ.

- Η δεύτερη είναι ότι ένα μέρος από τις δυσκολίες που ανέκυψαν κατά την αξιολόγηση του προγράμματος είχαν αναφερθεί και επισημανθεί εγκαίρως από την ΟΚΕ και αυτό φαίνεται στις γνωμοδοτήσεις που έχει εκδώσει. Η ανεπάρκεια των κονδυλίων που εγκρίθηκαν για την πρώτη φάση, τα προβλήματα πληροφόρησης και συντονισμού που ήταν προβλέψιμα λόγω της υπερβολικής αποκέντρωσης και η ανάγκη εξασφάλισης της διάδοσης των αποτελεσμάτων, ήταν προβλήματα προβλέψιμα, που κατέστησαν καταφανή κατά τη διάρκεια της ανάπτυξης του Προγράμματος.

Η ΟΚΕ ευελπιστεί ότι οι παρατηρήσεις της θα εξακολουθήσουν να αντιμετωπίζονται ευνοϊκά και ότι οι δυσκολίες στην ανάπτυξη του προγράμματος Σωκρατής θα τείνουν προς την ελαχιστοποίηση ή και την ολοκληρωτική εξάλειψη.

1.2. Τα καλά αποτελέσματα που επετεύχθησαν στην πρώτη φάση του Προγράμματος και η ανάγκη περαιτέρω προώθησης των επιταγών του άρθρου 126 της Συνθήκης περί ιδρύσεως της Ευρωπαϊκής Κοινότητας ευνοούν την υποβολή της υπό εξέταση Πρότασης Απόφασης, για την οποία είναι υποχρεωτική η κατάρτιση γνωμοδότησης της Οικονομικής και Κοινωνικής Επιτροπής.

2. Γενικές παρατηρήσεις

2.1. Η ΟΚΕ υποδέχεται ευνοϊκά την Πρόταση Απόφασης και εκφράζει την ικανοποίησή της για τη συνέχιση του κοινοτικού προγράμματος δράσης Σωκρατής μέσω της δεύτερης φάσης του. Η επικείμενη είσοδος στην τρίτη χιλιετηρίδα σηματοδοτείται από την ενίσχυση και τη στήριξη ενός βασικού στυλοβάτη της ιθαγένειας της Ένωσης: της πρόσβασης σε ποιοτική εκπαίδευση και κατάρτιση που να παρέχει στους ευρωπαίους πολίτες τα εφόδια για να αντιμετωπίσουν τις προκλήσεις ικανότητας και ανταγωνιστικότητας που θέτει η σημερινή κοινωνία.

2.2. Η αύξηση Προγραμμάτων και δράσεων που επιδιώκουν στόχους ενίοτε ταυτόσημους, απαιτεί μια επί πλέον προσπάθεια συντονισμού και συνεργασίας για την εξασφάλιση της αποτελεσματικότητας των μέτρων που λαμβάνονται και των κονδυλίων που παρέχονται.

Για το λόγο αυτό, η ΟΚΕ θεωρεί εύστοχο και πρόσφορο να εξετάζονται δράσεις και μέτρα που να παρέχουν τη δυνατότητα ανάληψης ενεργειών σε συνδυασμό με άλλες κοινοτικές δράσεις σχετικές με την πολιτική της γνώσης.

2.3. Στη γνωμοδότησή της για την πρώτη φάση του Σωκρατής και σχετικά με τη δράση του προγράμματος αυτού που απευθυνόταν στα παιδιά των εργαζομένων μεταναστών, των τσιγγάνων, των ταξιδιωτών και των ατόμων που ασκούν πλανόδια επαγγέλματα, η ΟΚΕ εξέφραζε την επιθυμία να περιληφθούν ρητά τα παιδιά των προσφύγων και όσων ζητούν άσυλο, μέχρι τη νομιμοποίηση της κατάστασής τους. Από την ανάγνωση των παραρτημάτων όπου αναπτύσσονται οι δράσεις και ενέργειες της δεύτερης αυτής φάσης, δεν προκύπτει ότι προβλέπονται μέτρα για τα άτομα αυτά.

Οι τάσεις ξενοφοβίας και ρατσισμού που εξαπλώνονται στην επικράτεια των κρατών μελών της Ένωσης απαιτούν την καταβολή όλων των δυνατών προσπαθειών για την εξάλειψη αυτών των πρακτικών, των συνηθειών και των ιδεολογιών που έρχονται σε αντίθεση με τα πλέον στοιχειώδη δικαιώματα του ανθρώπου. Θα ήταν λοιπόν σκόπιμο, στο τελικό κείμενο της Απόφασης, να αναφέρονται ρητά οι πρόσφυγες και οι αιτούντες άσυλο, μαζί με τις προαναφερόμενες ομάδες ατόμων, ούτως ώστε να συνεχιστεί η επιδίωξη για μια Ευρώπη των δικαιωμάτων των πολιτών.

2.4. Η τήρηση της αρχής της ισότητας ευκαιριών και η θετική διάκριση κατά τον προσδιορισμό του ύψους της οικονομικής βοήθειας, όπως συμβαίνει για τα άτομα με ειδικές ανάγκες, πρέπει να καταστεί σαφής στην Απόφαση, και να τονιστεί ιδιαίτερα η ανάγκη εισαγωγής διορθωτικών μηχανισμών κατά τη διάθεση των πόρων, έτσι ώστε να εξασφαλίζεται η παροχή μεγαλύτερων ποσών στις ενισχύσεις και υποτροφίες στα άτομα που διαθέτουν εισοδήματα χαμηλότερου επιπέδου.

Πρέπει να διασφαλιστεί ότι το ύψος των εισοδημάτων δεν αποτελεί αποτρεπτικό στοιχείο για τη δυνατότητα συμμετοχής στις δράσεις του Σωκρατής.

2.5. Η απλούστευση των διαδικασιών και των δομών που παρουσιάζει η δεύτερη φάση θα δώσει τη δυνατότητα βελτίωσης της διαχείρισης του Προγράμματος. Η ΟΚΕ υποστηρίζει την οργανωτική και λειτουργική αυτή μεταβολή και πιστεύει ότι θα αυξήσει τα επίπεδα αποτελεσματικότητας και αποδοτικότητας του συνόλου του Προγράμματος.

Ωστόσο, είναι απαραίτητο τα μέτρα αυτά να συνοδεύονται από μια πρόσθετη προσπάθεια για τη διάδοση της πληροφόρησης σχετικά με το Πρόγραμμα, με στόχο να έχουν πρόσβαση σ' αυτήν όλοι οι πολίτες που θα μπορούσαν να ενδιαφέρονται για τις δράσεις του Σωκρατής. Οι Ευρωπαϊκοί Πόλοι Γνώσης μπορούν να αναδειχθούν σε εξαιρετικό εργαλείο για την εξασφάλιση της πρόσβασης στην πληροφόρηση και της διάδοσης των αποτελεσμάτων.

2.6. Η κινητικότητα καθηγητών και μαθητών βάσει των δράσεων και των μέτρων που αναπτύσσονται αποτελεί ένα από τα καθοριστικά στοιχεία του Προγράμματος. Σύμφωνα με τα στοιχεία της Ευρωπαϊκής Επιτροπής, από τα 4 εκατομμύρια καθηγητών που διαθέτει η Κοινότητα, 60 000 έχουν συμμετάσχει σε αποστολές εκτός της χώρας τους. Ανάλογοι αριθμοί σε ποσοστά % ισχύουν και για τους μαθητές. Εντούτοις, ο ποσοτικός προσδιορισμός της κινητικότητας των ατόμων που συμμετέχουν στο Πρόγραμμα δεν παρέχει στοιχεία για το επίπεδο επανάληψης της πρόσβασης των ίδιων ατόμων στις ενισχύσεις.

Η ΟΚΕ, επαναλαμβάνοντας την παρατήρηση που περιέλαβε στην τελευταία της γνωμοδότηση για το Πρόγραμμα, φρονεί ότι η Επιτροπή και τα κράτη μέλη θα πρέπει να εξασφαλίσουν μηχανισμούς κατανομής και ελέγχου των κονδυλίων που να παρέχουν στο μεγαλύτερο δυνατό αριθμό πολιτών τη δυνατότητα πρόσβασης στο Σωκρατής, και να αποτρέπουν τη μονοπώληση των ενισχύσεων από ορισμένα άτομα ή ιδρύματα.

2.7. Η ΟΚΕ πιστεύει ότι ο προβλεπόμενος προϋπολογισμός για την ανάπτυξη της δεύτερης φάσης θα επιτρέψει τη διεξαγωγή της με ορισμένες εγγυήσεις ως προς τη διάθεση πιστώσεων για τα σχέδια και ενισχύσεις για τα οποία υποβάλλονται αιτήσεις στα πλαίσια του Σωκρατής. Το γεγονός αυτό αποτελεί ανταπόκριση στις επανειλημμένες συστάσεις της ΟΚΕ για την αύξηση του προϋπολογισμού του Σωκρατής και των ανάλογων Προγραμμάτων που προηγήθηκαν.

Ωστόσο, η προβλεπόμενη χρηματοδότηση δεν κρίνεται υπερβολική, δεδομένου ότι πρέπει να ληφθεί υπόψη ότι η προώθηση νέων ενεργειών στο εσωτερικό των υφισταμένων δράσεων, η σίγουρη αύξηση του αριθμού των υποβαλλόμενων σχεδίων, οι μεγαλύτερες προοπτικές πρόσβασης των μη κοινοτικών ευρωπαϊκών χωρών που προβλέπονται στο πρόγραμμα και η ανάγκη ανταπόκρισης στις προσδοκίες που γεννά το Σωκρατής στην εκπαιδευτική κοινότητα, μπορούν να έχουν ως αποτέλεσμα η οποιαδήποτε χρηματοδοτική παροχή να είναι ανεπαρκής για να καλύψει τη ζήτηση που μπορεί να δημιουργηθεί.

2.8. Στο δίπτυχο που απαρτίζεται από την προσφορά χρηματοοικονομικών μέσων και τη ζήτηση πόρων για τη χρηματοδότηση σχεδίων και ενισχύσεων, η ΟΚΕ συνιστά ξανά την πρόκριση της ποιότητας έναντι της ποσότητας. Το Σωκρατής έχει πλέον εδραιωθεί και χαίρει της γενικής αναγνώρισης για το έργο που αναπτύσσει, ως εκ τούτου δεν θα πρέπει να δίνεται προτεραιότητα στην ποσότητα των σχεδίων που θα εγκριθούν αλλά στην ποιότητά τους και στο μελλοντικό αντίκτυπο που θα έχουν εις όφελος της εκπαιδευτικής κοινότητας.

Μία από τις σημαντικές επιδιώξεις της νέας αυτής φάσης είναι η βελτίωση της διάδοσης των αποτελεσμάτων των σχεδίων που εγκρίνονται. Πρέπει λοιπόν να αναζητούνται ποιοτικά σχέδια που να λαμβάνουν την κατάλληλη χρηματοδότηση και να μη θεωρείται ότι η ποσότητα αποτελεί κριτήριο θετικής αξιολόγησης του Σωκρατής.

2.9. Οι δράσεις του Προγράμματος θα πρέπει να προωθήσουν κατάλληλα τη χρήση των νέων τεχνολογιών των επικοινωνιών. Η ΟΚΕ συμφωνεί απόλυτα με τη σημασία που αποδίδει η Πρόταση στη χρήση των πολυμέσων στον εκπαιδευτικό χώρο.

Στη γνωμοδότησή της για την «Ανακοίνωση της Επιτροπής - Απολογισμός της συνέχειας που δόθηκε στο Λευκό Βιβλίο Διδασκαλία και εκμάθηση: προς την κοινωνία της γνώσης», η ΟΚΕ ανέφερε, σχετικά με τα εκπαιδευτικά προγράμματα πολυμέσων, ότι, κατά τη γνώμη της, έχει φτάσει η στιγμή να υιοθετηθεί, στο σύνολο της Κοινότητας, η απόφαση για τη χρήση ευρωπαϊκής προέλευσης εκπαιδευτικών εργαλείων πολυμέσων, και για την παροχή στους εκπαιδευτικούς μιας συμπληρωματικής κατάρτισης σε θέματα νέων τεχνολογιών ώστε να μπορούν να τις αξιοποιούν και να τις διδάσκουν.

Το Σωκρατής αποτελεί την ευκαιρία να δοθεί περιεχόμενο στα λόγια αυτά. Το σύνολο των δράσεων και των μέτρων που περιλαμβάνει τροφοδοτεί την αισιοδοξία για τη γενικευμένη εφαρμογή των νέων τεχνολογιών στην υπηρεσία της εκπαίδευσης και της κατάρτισης.

2.10. Η ΟΚΕ κρίνει θετική τη δυνατότητα που παρέχει το Πρόγραμμα για την υποβολή των πλέον ποικίλων σχεδίων που να σχετίζονται με την εκπαίδευση. Πιστεύει ότι το Πρόγραμμα, χάρη στην ευρύτητα πρόσβασης και στη μεγάλη ελευθερία δράσεων και ενεργειών που προβλέπει, θα μπορέσει, καθόλη τη διάρκεια της ισχύος του, να προσαρμόζεται και να ανοίγεται σε οποιαδήποτε καινοτομία ενδέχεται να προκύψει.

2.11. Η ΟΚΕ καλεί τα κράτη μέλη να αναπτύσσουν συνδυασμένη δράση για την ενίσχυση της κοινοτικής προσπάθειας για τη στήριξη της ευρωπαϊκής διάστασης της εκπαίδευσης και την προώθηση μιας ποιοτικής εκπαίδευσης. Χωρίς την ενεργό συμμετοχή των κρατών, οι πολίτες τους δεν μπορούν να επωφεληθούν από το Πρόγραμμα. Ορισμένα από τα μέτρα που απαιτούνται από τα κράτη μέλη είναι: να διευκολύνουν την πληροφόρηση, να αίρουν τα εμπόδια που παρακωλύουν τη συμμετοχή προωθώντας την αναγνώριση της εμπειρίας και των δεξιοτήτων, και να ευνοούν τη διάδοση των αποτελεσμάτων των σχεδίων στην επικράτειά τους.

2.12. Η ΟΚΕ εφιστά την προσοχή της Επιτροπής στο ενδιαφέρον που παρουσιάζει το πρόγραμμα Σωκρατής για την κοινωνία των πολιτών και θεωρεί, επομένως, απαραίτητο, στη νέα αυτή φάση του προγράμματος, να συμμετέχουν σε μεγαλύτερο βαθμό από ό,τι στο παρελθόν στην υλοποίηση του προγράμματος οι κοινωνικο-οικονομικοί παράγοντες.

3. Ειδικές παρατηρήσεις

3.1. Στη γνωμοδότησή της για την Πρόταση Απόφασης περί τροποποίησης της Απόφασης 819/95/ΕΚ με την οποία θεσπίστηκε το Πρόγραμμα Σωκρατής, η ΟΚΕ ανέφερε ότι κρίνει σκόπιμο να αυξηθούν, στο μέτρο του δυνατού, τα κονδύλια που εγκρίνονται για το Comenius.

Η ΟΚΕ συνιστά να εγκριθούν για τη δράση αυτή επαρκείς πόροι, καθότι, επειδή απευθύνεται στους περισσότερο δεκτικούς πολίτες της Ένωσης (τους μαθητές), ο αντίκτυπος των μέτρων θα είναι πιο θετικός.

3.2. Η κινητικότητα είναι ένας από τους ακρογωνιαίους λίθους που στηρίζουν το μεγάλο οικοδόμημα του Σωκρατής, κυρίως μέσω των δράσεων Comenius, Erasmus και Lingua. Η πραγματική κινητικότητα των καθηγητών και μαθητών μπορεί να συμπληρωθεί με την πλασματική κινητικότητα, την οποία θέτουν στη διάθεση της εκπαιδευτικής κοινότητας οι νέες τεχνολογίες που εφαρμόζονται στα πολυμέσα.

Η ΟΚΕ υποστηρίζει οποιαδήποτε πρωτοβουλία που, στηριζόμενη στη χρήση των πολυμέσων, θα αυξήσει την κινητικότητα των πολιτών της Ένωσης. Οι δραστηριότητες που σχετίζονται με την κινητικότητα αποτελούν καθοριστικό εργαλείο για τη γνώση και την κατανόηση της πολυμορφίας της πραγματικότητας και του πολιτισμού της Ευρώπης.

3.3. Η ΟΚΕ αντιμετωπίζει ευνοϊκά τη δράση Grundtvig, για δύο σημαντικούς λόγους.

Αφενός, θεωρεί δίκαιη την ανάληψη μιας δράσης που να απευθύνεται στα άτομα που βγήκαν από το σχολικό σύστημα χωρίς να έχουν αποκτήσει σταθερές βάσεις. Στο πεδίο αυτό, η καινοτομία διαδραματίζει πρωταρχικό ρόλο για την επινοητική αναζήτηση ευέλικτων και άτυπων μεθόδων απόκτησης γνώσεων. Το σχέδιο αυτό μπορεί να επεκταθεί και σε όσους θα ήθελαν ν' αρχίσουν ή να επαναλάβουν την κατάρτισή τους μετά από μια περίοδο απομάκρυνσης από τα θρανία.

Αφετέρου, η δια βίου κατάρτιση αποτελεί ανάγκη για όλους τους πολίτες μιας κοινωνίας μεταβαλλόμενης και απαιτητικής για τα μέλη της. Οι κίνδυνοι τους οποίους συνεπάγεται η έλλειψη συντονισμού και η μη προσαρμογή των γνώσεων στα σύγχρονα δεδομένα δικαιολογούν από μόνοι τους τις δράσεις που ευνοούν την δια βίου εκπαίδευση και κατάρτιση. Στη γνωμοδότησή της για την «Έκθεση της Επιτροπής για την πρόσβαση στην συνεχή κατάρτιση στην Ευρωπαϊκή Ένωση», η ΟΚΕ είχε ήδη εκφραστεί σχετικά με την ανάγκη προώθησης και ενθάρρυνσης των πολιτικών που αποβλέπουν στη διευκόλυνση της πρόσβασης στη δια βίου κατάρτιση. Συνεπής προς τη θέση αυτή, η ΟΚΕ στηρίζει ρητά την πρωτοβουλία αυτή της δράσης Grundtvig.

3.4. Σε πολλές περιστάσεις, και με την αφορμή διαφόρων γνωμοδοτήσεων, η ΟΚΕ έχει τονίσει την ανάγκη να διευκολυνθεί και να ευνοηθεί η εκμάθηση γλωσσών εκ μέρους των πολιτών της Ένωσης. Επανειλημμένως έχουν διατυπωθεί συστάσεις και εκπονηθεί εργασίες πρωτοβουλίας, με στόχο την προώθηση της εκμάθησης γλωσσών.

Η ΟΚΕ θεωρεί ότι, στα πλαίσια των δραστηριοτήτων που μπορούν να χρηματοδοτηθούν από τη δράση Lingua, θα έπρεπε να γίνεται ρητή αναφορά σε σχέδια που να ευνοούν τη δίγλωσση ή τρίγλωσση διδασκαλία στο σχολικό επίπεδο, μέσα από την προώθηση της συνεργασίας μεταξύ σχολικών κέντρων για την ανταλλαγή καθηγητών που να παραδίδουν τη σχολική ύλη στη γλώσσα καταγωγής τους.

3.5. Η δεύτερη φάση του Προγράμματος περιλαμβάνει τη δράση που ονομάζεται Παρατήρηση των συστημάτων και πολιτικών στο πλαίσιο της εκπαίδευσης, και που έχει στόχο να συμβάλει στη διαφάνεια των εκπαιδευτικών συστημάτων στην Ευρώπη, μέσω της ανταλλαγής πληροφοριών και εμπειριών.

Η δράση αυτή, έτσι όπως ορίζεται, φαίνεται ενδιαφέρουσα και επίκαιρη, αν εξαιρεθούν οι ομοιότητες και επικαλύψεις που φαίνεται να υπάρχουν με το δίκτυο πληροφόρησης για την εκπαίδευση στην Ευρώπη «Euridice».

Η ΟΚΕ κρίνει θετικούς τους στόχους που επιδιώκονται και φρονεί ότι θα ήταν λογικότερο να διευρυνθούν οι δεσμεύσεις και οι αρμοδιότητες των ήδη υφισταμένων και εδραιωμένων μονάδων παρά να δημιουργούνται νέες δομές που απαιτούν οικονομική συνεισφορά για τη λειτουργία τους.

3.6. Μεταξύ των δραστηριοτήτων που μπορούν να χρηματοδοτηθούν από την ίδια αυτή δράση, είναι και ο καθορισμός δεικτών και η αξιολόγηση της ποιότητας της εκπαίδευσης.

Στη γνωμοδότησή της για την «Πρόταση Σύστασης του Συμβουλίου για την ευρωπαϊκή συνεργασία στον τομέα της διασφάλισης της ποιότητας στην τριτοβάθμια εκπαίδευση», η ΟΚΕ τάχθηκε υπέρ της προώθησης πρωτοβουλιών που να ευνοούν τις μεθόδους και τεχνικές διασφάλισης της ποιότητας στην εκπαίδευση, ως μέσου για τη συνεχή βελτίωση του προϊόντος της εν λόγω εκπαίδευσης.

Η Πρόταση αυτή υποστήριζε την ίδρυση ενός Ευρωπαϊκού Δικτύου Διασφάλισης της Ποιότητας, προκειμένου να ολοκληρωθούν, μεταξύ άλλων, οι εξής δραστηριότητες:

- Η στήριξη των κέντρων που ενδιαφέρονται να συνεργαστούν για τη διαδικασία αξιολόγησης και τη διασφάλιση της ποιότητας στα θεματικά δίκτυα του Σωκρατής 7

- Η καθιέρωση διασυνδέσεων μεταξύ της ποιοτικής αξιολόγησης και άλλων δραστηριοτήτων των προγραμμάτων Σωκρατής και Leonardo.

Επίσης, στην ίδια Πρόταση Σύστασης, οριζόταν ότι το Ευρωπαϊκό Δίκτυο Διασφάλισης της Ποιότητας θα μπορούσε να απολαμβάνει χρηματοδοτικής στήριξης από τις δράσεις των προγραμμάτων Σωκρατής και Leonardo.

Η ΟΚΕ είναι σύμφωνη για τον καθορισμό και χρήση δεικτών για την ποιοτική αξιολόγηση που να εντάσσονται στις τεχνικές και μεθόδους διασφάλισης της ποιότητας. Ως εκ τούτου στηρίζει τις σχετικές δραστηριότητες που προβλέπονται στο Σωκρατής. Εκφράζει ωστόσο την απορία της για το γεγονός ότι δεν συμπεριλήφθη στις δραστηριότητες του Προγράμματος το Ευρωπαϊκό Δίκτυο Διασφάλισης της Ποιότητας, το οποίο θα μπορούσε να αποτελέσει το μοχλό για την προώθηση της διάδοσης της Διασφάλισης της Ποιότητας και να διευκολύνει την αξιοποίηση των σχετικών τεχνικών.

3.7. Άλλη δραστηριότητα που περιλαμβάνεται στη δράση Ευρωπαϊκό Παρατηρητήριο Εκπαίδευσης είναι εκείνη που αφορά τη χρηματοδότηση μελετών και σχεδίων σχετικών με την αναγνώριση πτυχίων και δεξιοτήτων. Στην περίπτωση αυτή παρατηρείται και πάλι επικάλυψη δραστηριοτήτων με το κοινοτικό δίκτυο εθνικών κέντρων πληροφόρησης για την ακαδημαϊκή αναγνώριση «Naric».

3.8. Η δράση «νέες καινοτόμες πρωτοβουλίες» που περιλαμβάνεται στην Παρατήρηση και καινοτομία, κρίνεται πολύ ενδιαφέρουσα και ιδιαίτερα κατάλληλη, χάρη στην ανοιχτή σύλληψή της, για να παράσχει τη δυνατότητα χρηματοδότησης για όλα τα σχέδια που προωθούν την καινοτομία. Η ανοιχτή σύλληψή της θα επιτρέψει την προσαρμογή της στις καινοτόμες πρωτοβουλίες που πιθανόν να προκύψουν κατά τη διάρκεια της εκτέλεσης του Προγράμματος. Η ΟΚΕ εκφράζει τη ρητή στήριξή της προς τη δράση αυτή.

3.9. Η συνεργία μεταξύ των διαφόρων Προγραμμάτων που αφορούν τη γνώση, σε όλες τις μορφές και πτυχές της, είναι ευκταία από λειτουργική και πρακτική άποψη, ούτως ώστε να αξιοποιούνται οι πόροι που τίθενται στη διάθεση των πολιτών.

Η ΟΚΕ δηλώνει ότι συμφωνεί με τον προσανατολισμό των Συνδυασμένων Δράσεων του Προγράμματος Σωκρατής και εκφράζει την επιθυμία οι πιθανές προσκλήσεις για την υποβολή κοινών προτάσεων να συμπεριλαμβάνουν και τις δραστηριότητες που περιλαμβάνονται στα Προγράμματα του Ευρωπαϊκού Κοινωνικού Ταμείου όσον αφορά τις εκπαιδευτικές δραστηριότητες που απευθύνονται σε ενηλίκους.

3.10. Τέλος, η ΟΚΕ κρίνει σκόπιμο να περιληφθούν στα Συμπληρωματικά Μέτρα του Προγράμματος οι δραστηριότητες διάδοσης του Σωκρατής στις ευρωπαϊκές Περιφέρειες που, ποσοτικά και αναλογικά, συμμετέχουν σε μικρότερο βαθμό στην υποβολή σχεδίων και την αίτηση ενισχύσεων. Η επιτυχία του Σωκρατής ως προς την επίτευξη των στόχων που θέτει εξαρτάται από την πραγματική και ομοιογενή συμμετοχή των εκπαιδευτικών κέντρων της Ευρώπης.

3.11. Η ΟΚΕ συμφωνεί με τη μεγαλύτερη συμμετοχή των ΜΜΕ στο πρόγραμμα. Ακόμη, συνιστά να ληφθεί ιδιαίτερη μέριμνα ώστε το πρόγραμμα να επιτρέψει εξ αρχής τη στενότερη συνεργασία μεταξύ εκπαιδευτικού περιβάλλοντος και επιχειρήσεων, ιδίως ΜΜΕ και βιοτεχνιών.

Βρυξέλλες, 15 Οκτωβρίου 1998.

Η Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI